- **Ministerul Mediului**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Harghita** |

**Decizia etapei de încadrare**

Nr. din 21.05.2019

Ca urmare a solicitării de emitere a acordului de mediu adresate **de KOLLO JOZSEF CSABA ÎNTREPRINDERE INDIVIDUALĂ** cu sediul în comuna Lăzarea, sat Lăzarea, nr. 1382, judeţul Harghita, înregistrată la Agenţia pentru Protecţia Mediului Harghita cu nr. 918 din 31.01.2019, în baza Legii nr. 292 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

Agenţia pentru Protecţia Mediului Harghita decide, ca urmare a consultărilor desfăşurate în cadrul şedinţei Comisiei de analiză tehnică din data de 21.05.2019, că proiectul „**Înființare punct de colectare fier vechi feroase și neferoase**” propus a fi amplasat în jud. Harghita, comuna Lăzarea, sat Lăzarea, nr. 1347.

- nu se supune evaluării impactului asupra mediului.

*Titularul deține puncte de vedere de la următoarele institutii publice: Garda Națională de Mediu-Comisariatul Judetean Harghita, Inspectoratul pentru Situatii de Urgență „Oltul” Harghita, Direcția de Sănătate Publică Harghita, Comuna Lăzarea, Consiliul Județean Harghita,*

Justificarea prezentei decizii:

**I. Motivele pe baza cărora s-a stabilit neefectuării evaluării impactului asupra mediului sunt următoarele:**

a) proiectul se încadrează în prevederile Legii nr. 292 privind evaluarea impactului anumitor proiecte publice şi private asupra mediului, anexa nr. 2, pct. 11 lit. b) instalații pentru eliminarea deșeurilor , altele decât cele prevăzute în anexa nr. 1

b) Justificarea potrivit criteriilor prevăzute în anexa nr. 3.;

1. Caracteristicile proiectelor

* + 1. Descrierea principalelor lucrări de intervenție:

Proiectul va fi realizat pe o suprafață de 750 mp din amplasamentul cu suprafața totală de 2154 mp.

Terenul principal de suprafață 519 mp, este împrejmuit cu un gard de placă zincată de înălțime 2,5 m, cu o poartă pe lungime de 6 metri. Pe această suprafață se află momentan o construcție veche, de aproximativ 32 mp, grajd cu șură, din două compartimente, construită din lemn, acoperit cu țigle, care se va renova și va fi utilizată pentru depozitarea în spațiu închis a deșeurilor metalice sortate și selectate separat.

Pe o suprafață de 240 mp există o platformă tehnologică betonată, care se utilizează pentru depozitarea temporară și manipulare a deșeurilor colectate, pentru desfășurarea activităților de recuperare a deșeurilor metalice reciclabile, sortarea pe tipuri de deșeuri și stocarea temporară a acestora până la acumularea unei cantități de transport către operatorii economici reciclatori autorizați.

În partea sudică a terenului în prelungirea casei de locuit vechi, există un spațiu închis, construit din cărămidă, cu acoperiș din profil ondulat metalic, care se va renova și va fi destinat pentru spațiu administrativ și grup social, având suprafața de 12 mp. Spațiul va fi dotat cu apă igienico-sanitară din rețeaua de apă potabilă a localității, va fi racordată la rețeaua de canalizare și la rețeaua de energie electrică a localității Lăzarea ( asigurată de SC Electrica SA ). Încălzirea spațiilor se va realiza cu ajutorul sobei și unui șemineu cu lemne.

Se va construi un spațiu închis de 120 mp (15m x 8m) din cărămidă BCA, cu podeaua betonată, acoperit cu profil ondulat metalic, destinat pentru amenajarea unui atelier, dotat cu mașini corespunzătoare desfășurării activității de demontare, tăiere, separare, după caz.

În partea sudică de capăt a amplasamentului se va delimita o porțiune de teren de suprafață 231 mp, pe care se va construi un sistem de rafturi semideschis acoperit cu tablă metalică. Aici se vor depozita temporar deșeurile sortate, pregătite pentru transport la operatori economici reciclatori autorizați. Și această porțiune de teren luat în folosință pentru I.I. se va împrejmui cu un gard de placă zincată având înălțimea de 2,5 m.

Asigurarea utilităților:

* unitatea se va racorda la rețeaua de energie electrică existentă în localitatea Lăzarea, pe baza contractului cu SC Electrica SA
* unitatea se va racorda la rețeaua de canalizare a apelor uzate menajeră, existentă în localitate, conform acordului încheiat cu Primăria localității.
* apa igienico-sanitară pentru grupul social va fi asigurată din rețeaua de apă potabilă a localității
* pentru încălzirea spațiului administrativ se va folosi ca combustibil – lemn

Tipuri de deșeuri și cantitățile estimate ce vor fi colectate anual, total: 120 to

12 01 01 Pilitură și șpan feros 1 to

12 01 03 Pilitură și șpan neferos 0,4 to

15 01 04 Ambalaje metalice 0,5 to

16 01 17 Metale feroase 50 to

16 01 18 Metale neferoase 10 to

17 04 01 Cupru, Bronz, Alamă 0,6 to

17 04 02 Aluminiu 0,3 to

17 04 03 Plumb 0,5 to

17 04 04 Zinc 0,4 to

17 04 05 Fier și oțel 25 to

17 04 06 Staniu 0,3 to

17 04 07 Amestecuri metalice 15 to

17 04 11 Cabluri, altele decât cele

specificate la 17 04 10\* 1 to

20 01 40 Metale 15 to

b) cumularea cu alte proiecte existente şi/sau aprobate: nu există proiecte în zonă;

c) utilizarea resurselor naturale, în special a solului, a terenurilor, a apei şi a biodiversităţii: se va utiliza o suprafață de teren aprox. 750mp

d) cantitatea şi tipurile de deşeuri generate/gestionate:

În perioada executării lucrărilor de construcții se preconizează generarea următoarelor categorii de deșeuri :

Deşeurile rezultate din activitatea proprie se vor colecta și se vor depozita temporar la punctul de lucru. Activitatea se va organiza şi desfăşura controlat sub supraveghere, astfel încât cantitatea de deşeuri din zona de lucru să fie permanent minimă pentru a nu induce factori suplimentari de risc din punct de vedere al sănătăţii şi securităţii muncii.

Evacuarea deşeurilor din incinta şantierului se va face numai cu mijloace de transport adecvate şi numai la depozite de deșeuri autorizate.

Orice ambalaje ar rezulta în urma lucrărilor de execuţii se vor prelua prin grija executantului şi se vor depozita în locuri special amenajate pentru a fi preluate de unităţi de salubritate/reciclare.

e) poluarea şi alte efecte negative

În timpul construcţiei:

-emisii în aer: - emisii de gaze de eşapament de la utilajele de construcții, pulberi de la manipularea materiilor prime - aceste emisii vor fi doar temporare

-zgomot: -generat de utilaje se vor resimţi pe perioade scurte de timp, execuţia lucrărilor se vor efectua numai în timpul zilei

f) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: *nu este cazul;*

g) riscurile pentru sănătatea umană – nu este cazul.

**2. Amplasarea proiectelor**

Sensibilitatea ecologică a zonelor geografice susceptibile de a fi afectate de proiecte trebuie luată în considerare, în special în ceea ce priveşte:

a) utilizarea actuală şi aprobată a terenurilor: terenul este situat in intravilanul comunei Lăzarea – folosința actuală curți și construcții în conformitate cu Certificatul de Urbanism nr. 29 din 18.06.2018 emis de Comuna Lăzarea;

b) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: nu este cazul;

c) capacitatea de absorbţie a mediului natural, acordându-se o atenţie specială următoarelor zone:

1. zone umede, zone riverane, guri ale râurilor: nu este cazul;

2. zone costiere şi mediul marin: nu este cazul;

3. zonele montane şi forestiere: nu este cazul;

4. arii naturale protejate de interes naţional, comunitar, internaţional: nu este cazul.

5. zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul.

6. zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;

7. zonele cu o densitate mare a populaţiei: nu este cazul;

8. peisaje şi situri importante din punct de vedere istoric, cultural sau arheologic: nu este cazul.

**3. Tipurile şi caracteristicile impactului potenţial**

Efectele semnificative pe care le pot avea proiectele asupra mediului trebuie analizate în raport cu criteriile stabilite la pct. 1 şi 2, având în vedere impactul proiectului asupra factorilor prevăzuţi la art. 7 alin. (2) din prezenta lege, şi ţinând seama de:

a) importanţa şi extinderea spaţială a impactului - o parte a intravilanul comunei Lăzarea

b) natura impactului: impact negativ, minor, local, temporar, direct;

c) natura transfrontalieră a impactului: nu este cazul;

d) intensitatea şi complexitatea impactului: impact redus;

e) probabilitatea impactului: redusă, doar pe perioada executării lucrărilor propuse prin proiect;

f) debutul, durata, frecvenţa şi reversibilitatea preconizate ale impactului: pe perioada executării lucrărilor durata impactului va fi scurtă;

g) cumularea impactului cu impactul altor proiecte existente şi/sau aprobate: nu este cazul;

h) posibilitatea de reducere efectivă a impactului: nu este cazul.

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

- proiectul propus nu intră sub incidenţa art. 28 din Ordonanţa de urgenţă a

Guvernului nr. 57/2007 privind regimul ariilor naturale protejate, conservarea

habitatelor naturale, a florei şi faunei sălbatice, cu modificările şi completările

ulterioare, amplasamentul acestuia fiind situat în afara ariilor naturale protejate si a

siturilor Natura 2000;

**Condițiile de realizare a proiectului pentru evitarea sau prevenirea eventualelor efecte negative semnificative asupra mediului:**

a) Gestionarea deşeurilor rezultate în timpul realizării investiţiei, respectiv după punerea în funcţiune a investiţiei propuse se va realiza cu respectarea prevederilor Legii nr. 211/2011 privind regimul deşeurilor cu toate modificările și completările ulterioare

b) Este interzisă afectarea terenurilor în afara amplasamentelor autorizate pentru realizarea lucrărilor de investiţii, prin:

1. abandonarea, înlăturarea sau eliminarea deşeurilor în locuri neautorizate;
2. staţionarea mijloacelor de transport în afara terenurilor desemnate în acest scop
3. distrugerea sau degradarea, prin orice mijloace, a vegetaţiei ierboase sau lemnoase;

c) Suprafeţele de teren afectate temporar prin execuţia lucrărilor vor fi redate în categoria de folosinţă avută anterior, sarcina revenindu-i titularului proiectului.

d) Titularul/operatorul activităţii se va asigura că toate operaţiile de pe amplasament să fie realizate în aşa fel încât emisiile să nu determine o deteriorare semnificativă a calităţii aerului, dincolo de limitele amplasamentului.

e.) Calitatea apelor uzate se vor încadra în valorile prescrise în anexa nr. 2 a Hotărârii Guvernului României nr. 188/2002 modificat şi completat cu H.G.R. nr. 352/2005 – Normativ privind condiţiile de evacuare a apelor uzate în reţelele de canalizare ale localităţilor şi direct în staţiile de epurare, NTPA-002/2005;

f) Nivelul de zgomot rezultat în urma desfăşurării activităţii, măsurat în conformitate cu prevederile standardului SR ISO nr. 1996/2-08 nu va depăşi valorile maxime prevăzute de SR 10009/2017

g.) La finalizarea proiectului aveţi obligaţia de a notifica APM Harghita în vederea efectuării unui control de specialitate pentru verificarea respectării prevederilor deciziei etapei de încadrare. Procesul-verbal întocmit cu ocazia controlului de specialitate se anexează şi face parte integrantă din procesul-verbal de recepţie la terminarea lucrărilor.

h.) La finalizarea investiţiei aveţi obligaţia de a solicita şi de a obţine autorizaţie de mediu, conform Ordinului MMDD nr. 1798/2007.

i) Distanța minimă de protecție sanitară între teritoriile protejate și perimetrul unității va fi de 100m.

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Prezenta decizie poate fi contestată în conformitate cu prevederile Legii nr. 292 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.

DIRECTOR EXECUTIV,

ing. Domokos László József

ŞEF SERV. A.A.A., ŞEF SERV. C.F.M.,

ing. Both Enikő ing. Szabó Szilárd

Întocmit Întocmit

Ing. ABOS Judit geogr. Mihály István